Title: SMERNICA RADY 92/117/EHS
Author: DANKOVCIKOVA
Last saved by: spano
Company: Veterinary administration Bratislava

Nariadenie vlády
Slovenskej republiky
z 9. júla 2003,

ktorým sa ustanovujú  opatrenia na ochranu proti určitým zoonózám a určitým pôvodcom zoonóz u zvierat a v produktoch živočíšneho pôvodu, na účely zabránenia ohnísk nákaz a intoxikácií prenášaných potravinami

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z.z. a na vykonanie  § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov nariaďuje:

§ 1

		(1) Týmto nariadením  sa  do právneho poriadku Slovenskej republiky transponujú právne predpisy Európskych spoločenstiev uvedené v prílohe č. 1.

		(2) Toto nariadenie ustanovuje postupy zhromažďovania informácií o zoonózach a pôvodcoch zoonóz a opatrenia, ktoré je potrebné prijať s ohľadom na zoonózy v Slovenskej  republike.

§ 2 

Na účely tohto nariadenia sa rozumie 
a)	zoonózou každá  choroba alebo infekcia, ktorá sa môže preniesť prirodzeným spôsobom zo zvierat na človeka, 
b)	pôvodcom zoonózy každá baktéria, vírus alebo parazit, ktorý môže vyvolať vznik zoonózy, 
c)	schváleným laboratóriom laboratórium schválené alebo uznané Štátnou veterinárnou a potravinovou správou Slovenskej republiky (ďalej len „štátna veterinárna a potravinová správa“) vyšetrovať úradné vzorky za účelom zistenia  pôvodcu zoonózy,
d)	vzorkou vzorka odobratá vlastníkom alebo osobou zodpovednou za prevádzkáreň alebo za zvieratá alebo odobratá v ich mene za účelom vyšetrenia  pôvodcu zoonózy,
e)	úradnou vzorkou vzorka odobratá  príslušným orgánom veterinárnej správy^)  na vyšetrenie  pôvodcu zoonózy; úradná vzorka je opatrená údajmi týkajúcimi sa druhov, typu, množstva a metódy odberu a označením pôvodu zvieraťa alebo produktu živočíšneho pôvodu; táto vzorka musí byť odobratá bez predchádzajúceho upozornenia,

^) § 4 ods. 3 zákona č. 488/2002 Z. z. o veterinárnej starostlivosti a o zmene niektorých zákonov.

f)	príslušným orgánom orgán veterinárnej správy^1), ktorý je zodpovedný za ustanovenia v oblasti monitoringu týkajúce sa zdravia ľudí, zdravia zvierat a iných  veterinárnych  otázok, vyplývajúcich z tohto nariadenia, alebo každý iný orgán,  ktorý bol poverený touto zodpovednosťou.

§ 3 

		(1) Opatrenia prijaté príslušným orgánom podľa tohto nariadenia musia byť zladené na  národnej a miestnej úrovni, najmä ak ide o epidemiologický prieskum. 

		(2) Regionálnej veterinárnej a potravinovej správe pomáhajú schválené laboratóriá. 

		(3) Štátna veterinárna a potravinová správa schváli^) národné referenčné laboratóriá na zoonózy a pôvodcov zoonóz uvedených v prílohe č. 2 bode 1, v ktorých môže byť  vykonaná identifikácia pôvodcu zoonózy alebo definitívne potvrdenie jeho prítomnosti. 

^)   § 6 ods. 2 písm. n) zákona č. 488/2002 Z. z

§ 4 

		Štátna veterinárna a potravinová správa zabezpečí, aby
a)	prevádzkovatelia alebo správcovia prevádzkární, schválení^) v súlade s osobitnými predpismi^) povinne uchovávali výsledky vyšetrení na prítomnosť zoonóz uvedených v prílohe č. 2  bode 1 počas minimálneho obdobia určeného príslušným orgánom a oznamovali výsledky  príslušnému orgánu na jeho žiadosť, 

^) § 37 zákona č. 488/2002 Z. z

^) Nariadenie vlády Slovenskej republiky č. .../2003 o zdravotných požiadavkách na produkciu a uvádzanie čerstvého  mäsa na trh.
Nariadenie vlády Slovenskej republiky č. .../2003 o zdravotných požiadavkách na produkciu a uvádzanie čerstvého hydinového mäsa trh.
Nariadenie vlády Slovenskej republiky č. .../2003 o požiadavkách na výrobu a uvádzanie na trh mletého mäsa a mäsových výrobkov.

b)	izolácia a identifikácia pôvodcu zoonóz alebo potvrdenie akéhokoľvek iného dôkazu o ich prítomnosti  spočívala na osobe zodpovednej za laboratórium, alebo ak je identifikácia vykonávaná inde ako v laboratóriu, osobe zodpovednej za vyšetrenie, 
c)	diagnóza a identifikácia pôvodcu zoonóz boli ohlásené regionálnej veterinárnej a potravinovej správe,
d)	príslušný  orgán  zhromažďoval informácie o všetkých pôvodcoch zoonóz, ktorých prítomnosť bola potvrdená v priebehu uskutočnených testov alebo vyšetrení a o všetkých klinických prípadoch zoonóz uvedených v prílohe č. 2 bode 1, ktoré boli zistené u človeka alebo u zvierat, 
e)	pravidelná informácia o klinických prípadoch zaznamenaných v súlade s písmenom d) bola odovzdaná ostatným členským štátom a Stálemu veterinárnemu výboru Európskej únie.

§ 5 

		(1) Štátna veterinárna a potravinová správa vyhodnotí zozbierané informácie a oznámi Európskej komisii každý rok k 31. máju smery a zdroje infekcií vyvolávajúcich zoonózy, ktoré sa zaznamenali počas predchádzajúceho roku.

		(2) Štátna veterinárna a potravinová správa predloží hlásenia alebo doplňujúce informácie kedykoľvek na požiadanie Európskej komisie.

§ 6

Systémy sledovania pohybu chovných zvierat, ustanovené osobitným predpisom^), príslušný orgán uvedie do platnosti vo vzťahu k opatreniam proti zoonózam a pôvodcom zoonóz prijatých podľa tohto nariadenia. 

^) § 18 a 19 zákona č. 488/2002 Z. z.

§ 7

		(1) Štátna veterinárna a potravinová správa 
a)	predloží Európskej komisii pred ustanoveným termínom opatrenia, ktoré realizuje na dosiahnutie cieľov tohto nariadenia  vzhľadom na zoonózy uvedené v prílohe č. 2 body 1 a 2 s výnimkou tých, ktoré už boli prijaté proti brucelóze a tuberkulóze podľa už schválených plánov v rámci príslušných osobitných predpisov; môže tam zahrnúť aj opatrenia na zisťovanie zoonóz a pôvodcov zoonóz uvedených v prílohe č. 2 bode 3,
b)	ak existujú plány na zisťovanie zoonóz uvedených v prílohe č. 2 bode 2, môže ich predložiť Európskej komisii ako informácie požadované v súlade s písmenom a),
c)	podáva každý rok Európskej komisii správu o epidemiologickej situácii  vzhľadom na trichinelózu.

	(2) Štátna veterinárna a potravinová správa v prípade salmonel hydiny odovzdá v ustanovenom termíne Európskej komisii plány vyhotovené v súlade s kritériami ustanovenými v prílohách č. 3 a 4. Tieto plány musia
a)	ak ide o salmonely, upresňovať opatrenia prijaté na dosiahnutie súladu s minimálnymi požiadavkami uvedenými v prílohe č. 4, 
b)	brať do úvahy špecifickú situáciu v Slovenskej republike, 
c)	uviesť počet schválených laboratórií, v ktorých sa budú robiť vyšetrenia na identifikáciu salmonel a postupy schvaľovania týchto laboratórií.

§ 8

		Regionálna veterinárna a potravinová správa 
a)	uvedie do praxe minimálne opatrenia ustanovené proti salmonele v prílohe č. 4 časť A, 
b)	ustanoví pravidlá upresňujúce opatrenia, ktoré sa majú prijať na vyvarovanie sa zavlečenia salmonel do chovu, pritom zohľadňuje zásady podľa osobitného predpisu^).

^) Nariadenie vlády Slovenskej republiky č. .../2003 Z. z. o zdravotných  podmienkach pri výmenách hydiny a násadových vajec s členskými  štátmi, pri ich premiestňovaní a dovoze z tretích krajín.

§ 9 

	V rozsahu potrebnom na jednotné použitie právneho predpisu Európskych spoločenstiev uvedeného v prílohe č. 1 bod 1 môžu odborníci Európskej komisie vykonávať v spolupráci s príslušnými orgánmi kontroly na mieste v Slovenskej republike. Pri týchto kontrolách môžu overovať kontrolou reprezentatívneho počtu chovov, ako sa zabezpečuje dodržiavanie tohto nariadenia. Príslušné orgány veterinárnej správy, iné orgány verejnej správy a osoby, ktorých sa tieto kontroly týkajú poskytujú týmto odborníkom Európskej komisie pri plnení ich úloh všetku potrebné pomoc, najmä im umožnia prístup ku všetkým potrebným informáciám, dokladom a osobám ako aj vstup do miest, prevádzkární, zariadení a  dopravných prostriedkov na účely vykonávania kontrol v rovnakom rozsahu, ako príslušnému orgánu. Príslušné orgány príjmu všetky opatrenia, ktoré sú s ohľadom na výsledky kontrol potrebné. Ak príslušné orgány neprijmú tieto opatrenia, môžu orgány Európskych spoločenstiev po prešetrení situácie rozhodnúť o prijatí vhodných opatrení. 

§ 10

Ochranné opatrenia nariadené podľa osobitného predpisu^), týkajúce sa veterinárnych kontrol, ktoré sa majú vykonávať pri výmenách živých zvierat a produktov živočíšneho pôvodu s členskými štátmi, sa vzťahujú na potreby tohto nariadenia.

^) Nariadenie vlády Slovenskej republiky č. .../2003 Z. z. o  veterinárnej kontrole  pri výmenách živých zvierat a produktov živočíšneho pôvodu s členskými štátmi.

§ 11

Národné referenčné laboratóriá spolupracujú s referenčnými laboratóriami Európskeho spoločenstva, ktorých zoznam je v prílohe č. 5.

§ 12

		(1) Štátna veterinárna a potravinová správa požaduje od tretích krajín alebo časti tretích krajín, z ktorých sú zo zdravotného hľadiska povolené dovozy, predloženie plánu, ktorý udáva podrobnosti záruk poskytnutých touto krajinou vzhľadom na kontrolu zoonóz a pôvodcov zoonóz.

		(2) Tieto záruky nesmú mať menší účinok ako vyplýva zo záruk podľa tohto nariadenia.

§ 13

Toto nariadenie vlády  nadobúda účinnosť 1. augusta 2003  s výnimkou ustanovení  
§ 4 písm. e) a § 12 ods. 1,  ktoré nadobúdajú účinnosť dňom nadobudnutia platnosti zmluvy o pristúpení Slovenskej republiky k Európskej únii. 

Mikuláš   D z u r i n d a, v. r.
predseda vlády
Slovenskej republiky